1.Bevezetés

Az ukrán gazdaságot súlyosan érinti Oroszország Ukrajna ellen folytatott agresszív háborúja. Az ukrajnai fekete-tengeri kikötők orosz haditengerészeti blokádja különösen korlátozza az exportot; a háború előtt ezek a kikötők bonyolították a gabona- és olajosmag-export 90 %-át.

Oroszország provokáció nélküli, indokolatlan katonai támadása már most is jelentős hatást gyakorol a globális élelmiszerpiacokra, és még jobban alá fogja ásni a globális élelmezésbiztonságot. Gyors fellépés hiányában jövőre is hatással lesz a globális gabonaellátásra. Rendes körülmények között Ukrajna gabonatermelésének 75 %-át exportálják, ami az éves nemzeti exportbevételek mintegy 20 %-át teszi ki. A szóban forgó export mintegy egyharmada Európába, Kínába és Afrikába irányul.

Az EU elkötelezett amellett, hogy támogassa Ukrajna gazdaságát és gazdasági helyreállítását, valamint hogy hozzájáruljon a világ élelmiszerpiacainak stabilizálásához és a globális élelmezésbiztonság javításához. Ezért közös kihívást jelent lehetővé tenni, hogy Ukrajna ténylegesen exportálhassa az exportra szánt áruit, továbbra is támogatni a helyi termelést, és biztosítani, hogy az Európával való összeköttetés jelentősen javuljon mind az export, mind az import tekintetében. E célkitűzést szem előtt tartva a Bizottság a közelmúltban javaslatot tett az EU–Ukrajna társulási megállapodás értelmében az Ukrajnából származó behozatalra kivetett valamennyi fennálló vám ideiglenes eltörlésére, valamint az ukrán acélra vonatkozó valamennyi piacvédelmi intézkedés felfüggesztésére .

Ami a globális élelmezésbiztonságot illeti, különösen sürgős és fontos lehetővé tenni Ukrajna számára, hogy az országban jelenleg tárolt mezőgazdasági termékeket a világpiacokra exportálja. Segítenünk kell Ukrajnát annak biztosításában, hogy a soron következő betakarításokat biztonságosan lehessen tárolni, és hogy az új terményeket el lehessen vetni.

Annak érdekében, hogy a mezőgazdasági termékek eljussanak az uniós és világpiacokra, valamint annak biztosítására, hogy Ukrajna importálhassa a legszükségesebb árukat (például humanitárius segélyt, élelmiszereket, takarmányt, műtrágyát, üzemanyagot), az EU és Ukrajna között minden lehetséges közlekedési mód igénybevételével sürgősen alternatív logisztikai útvonalakat kell kialakítani, ugyanakkor vissza kell állítani Ukrajna hozzáférését a fekete-tengeri útvonalakhoz. Ehhez az Ukrajnát az EU árutovábbításra vagy adott esetben tárolásra is alkalmas tengeri kikötőivel összekötő logisztikai útvonalak mentén szükség van a megfelelő árufuvarozási szolgáltatások bővítésére és fejlesztésére. Ez nemcsak az ukrajnai mezőgazdasági termelők, hanem az EU-n belüli és kívüli fogyasztók számára is kulcsfontosságú.

Ez a közlemény ismerteti az uniós tagállamok, az ukrán hatóságok, valamint az uniós és ukrán érdekelt felek beszámolói alapján azonosított főbb szűk keresztmetszeteket. Az Unió Ukrajnával való szolidaritásának kifejezéseként az Európai Bizottság rövid, közép- és hosszú távú intézkedéseket tartalmazó cselekvési tervet terjeszt elő ezek kezelésére. A Bizottság együtt fog működni a tagállamokkal, az ukrán hatóságokkal, a fuvarozókkal, a berendezések beszállítóival és mindkét oldal más releváns érdekelt feleivel, hogy alternatív és optimalizált logisztikai útvonalakat alakítsanak ki: az új „EU–Ukrajna szolidaritási folyosókat”. Ezek a folyosók elsősorban az Ukrajnából származó mezőgazdasági termékek szállítását könnyítik meg, ugyanakkor egyszerűsítik kétoldalú árukereskedelmünket és Ukrajna nemzetközi piacokhoz és globális ellátási láncokhoz való hozzáférését is, így biztosítva, hogy a létfontosságú gabonafélék eljussanak a világpiacra.

2.Szűk keresztmetszetek

Jelenleg több ezer vasúti teherkocsi vár vámkezelésre az Ukrajnával szomszédos tagállamok határainak ukrán oldalán. Ezenfelül a silókban még mindig tárolnak exportra szánt gabonát. A vasúti teherkocsik átlagos várakozási ideje jelenleg 16 nap, ám ez az EU és Ukrajna közötti egyes határátkelőhelyeken akár a 30 napot is elérheti. Az érintett határokon a tehergépkocsik várakozási ideje is túl hosszadalmas. E logisztikai akadályok miatt az ukrán hatóságoknak bizonyos irányokban exportkorlátozásokat kellett bevezetniük.

A Bizottság az uniós tagállamokkal, az ukrán hatóságokkal, valamint a szállítás és a mezőgazdaság területén működő ágazati képviselőkkel szoros együttműködésben több olyan szűk keresztmetszetet azonosított, amelyek akadályozhatják az ukrán export és import szükségesnek bizonyuló átirányítását, nevezetesen:

-Ukrajna 1520 mm széles (széles nyomtávú) vasúti nyomtávolságot alkalmaz , míg a szabványos uniós nyomtávolság (az UIC-nyomtáv) 1435 mm széles. Ez azt jelenti, hogy az ukrán vasúti teherkocsikat a legtöbb uniós tagállamban nem lehet használni, és az árukat a szélesebb nyomtávon közlekedő kocsikról át kell rakodni a szabványos uniós nyomtávú kocsikra. Az ilyen átrakodást a határátkelőhelyek közelében, a határ mindkét oldalán megtalálható logisztikai telephelyeken kell elvégezni, vagy úgy, hogy a vasúti teherkocsik forgóvázát lecserélik, vagy úgy, hogy az árukat átrakodják a széles nyomtávú kocsikról a szabványos uniós nyomtávú kocsikra.

-A jelenlegi átrakodási kapacitás messze nem elegendő, és nem alkalmas jelentős mennyiségű rakomány kezelésére sem. Ezen túlmenően az átrakodás időigényes, és speciális gépeket igényel, amelyek adott esetben nem állnak kellő mértékben rendelkezésre az átrakodó helyeken, vagy amelyek kapacitása nem felel meg a hirtelen keresletnövekedés támasztotta igényeknek.

-Jóllehet az ukrán tengeri kikötők orosz blokád alatt vannak, egyes tengerjáró hajók meg tudják közelíteni Ukrajna dunai belvízi kikötőit is. Jelenleg azonban a teljes exportszükségletnek csak egy kis részét tudják fedezni, és e hajók működése a Fekete-tenger északi területein fokozott kockázatnak van kitéve; az odesszai vasúti és közúti összeköttetések sem kellően stabilak.

-Az összeköttetés tehergépkocsikkal való biztosítása nehézkes a rendelkezésre álló járművek hiánya, a szállítási jogokra vonatkozó keret bizonyos korlátozásai, a járművek határokon átnyúló mozgását akadályozó egyéb szabályok, az okmányok kiállításával és érvényességével kapcsolatos adminisztratív kérdések, valamint a tehergépkocsi-vezetők hiánya miatt mind Ukrajnában, mind az EU-ban. A határokon a tehergépkocsik várakozási ideje gyakran meghaladja a 12 órát.

-Az érdekelt felek visszajelzései arra engednek következtetni, hogy a határforgalom-ellenőrzés (növényegészségügyi és állategészségügyi ellenőrzések, vámkezelés) miatt a szállítások még mindig szükségtelen és költséges késedelmet szenvednek.

3.Az EU–Ukrajna szolidaritási folyosókra vonatkozó cselekvési terv

Bár az Európai Bizottság fellépésével nem helyettesítheti az uniós gazdasági szereplők és az ukrán gabonaértékesítők közötti kereskedelmi megállapodásokat, ám segíthet az érdekelt felek és az érintett hatóságok közötti koordináció megkönnyítésében. A meglévő logisztikai potenciált rövid távú intézkedésekkel kell felszabadítani, a további közép- és hosszú távú intézkedéseknek pedig meg kell teremteniük az Ukrajna háború után folytatott kereskedelmének feltételeit, és támogatniuk kell az ország újjáépítését.